Diari Oficial de la Generalitat Valenciana


Sumari del DOGV 9936, del 13-09-2024 (2024/9132)

RESOLUCIÓ de 9 de setembre de 2024, de la directora general de Personal, per la qual es declara parcialment desert el concurs de trasllats específic per a la provisió de diverses places bàsiques amb característiques específiques de personal estatutari sanitari de la categoria professional de facultatiu o facultativa especialistes d'institucions sanitàries dependents de la Conselleria de Sanitat convocat per Resolució de 30 d'abril de 2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9936

Data del DOGV
:   13-09-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/9132

CVE
:   PWFW-L-3223-1293

Data del document
:   09-09-2024

Organisme emissor
:   Conselleria de Sanitat

Tipus de document
:   Resolució

Per Resolució de 30 d'abril de 2024, de la directora general de Personal, va ser convocat un concurs de trasllats específic per a la provisió de diverses places bàsiques amb característiques específiques de personal estatutari sanitari de la categoria professional de facultatiu o facultativa especialista d'institucions sanitàries dependents de la Conselleria de Sanitat (DOGV 9841, 30.05.2024), que s'especifiquen en el seu annex I, el qual inclou places bàsiques amb característiques específiques vacants de l'especialitat de Neurocirurgia.

De conformitat amb la base 3 de la convocatòria, el termini de presentació de sol·licituds per a la participació en el concurs de trasllats específic es va iniciar el 4 de maig de 2024 i va finalitzar el 24 de maig de 2024. Transcorregut este termini de presentació de sol·licituds, s'ha comprovat que únicament Javier Melchor Duart Clemente ha presentat dins d’este una sol·licitud de participació en l'especialitat de neurocirurgia.

Vista la documentació presentada per la comissió de valoració, es requerix l'única persona concursant en data 26 de juliol de 2024, l'esmena d'esta documentació quant al compliment dels requisits per a participar en el concurs. La persona concursant justifica recepció de la notificació el mateix 26 de juliol, sense que presente cap tipus de documentació addicional durant el termini concedit de 10 dies hàbils.

Per Resolució de 4 de setembre de 2024, de la directora general de Personal, s'exclou Javier Melchor Duart Clemente de la seua participació en este concurs de trasllats específic.

D’acord amb el que antecedix, de conformitat amb el que es disposa en la base 6 de la convocatòria, en virtut de la competència atribuïda per l'article 17 del Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat (DOGV 9661, 14.08.2023),

RESOLC

Declarar parcialment desert el concurs de trasllats específic per a la provisió de diverses places bàsiques amb característiques específiques vacants de facultatiu o facultativa especialista d'institucions sanitàries dependents de la Conselleria de Sanitat, convocat per la Resolució de 30 d'abril de 2024, de la directora general de Personal (DOGV 9841, 30.05.2024) per a l'especialitat de Neurocirurgia, per falta de persones sol·licitants.

La present resolució definitiva, que posa fi a la via administrativa, podrà ser impugnada per la persona interessada mitjançant la interposició del recurs contenciós administratiu davant el jutjat contenciós administratiu corresponent, en el termini de dos mesos, comptats a partir de l'endemà de la publicació, d’acord amb el que establixen els articles 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o potestativament, podrà interposar recurs de reposició, en el termini d'un mes des de l'endemà de la publicació, davant la Direcció General de Personal, de conformitat amb els articles 123 i 124 de la referida Llei 39/2015 d'1 d'octubre, del procediment administratiu comú de les administracions públiques.

Tot això sense perjuí que s'utilitze qualsevol altre recurs que s'estime convenient.

  

València, 9 de setembre de 2024

María Amparo Pinazo Gamir

Directora general de Personal